于時春也慨然有江湖之思寄贈柳九隴
作者：盧照鄰
朝代：唐

paragraphs: 提琴一萬里，負書三十年。
晨攀偃蹇樹，暮宿清泠泉。
翔禽鳴我側，旅獸過我前。
無人且無事，獨酌還獨眠。
遙聞彭澤宰，高弄武城弦。
形骸寄文墨，意氣託神仙。
我有壺中要，題爲物外篇。
將以貽好道，道遠莫致旃。
相思勞日夜，相望阻風煙。
坐惜春華晚，徒令客思懸。
水去東南地，氣凝西北天。
關山悲蜀道，花鳥憶秦川。
天子何時問，公卿本亦憐。
自哀還自樂，歸藪復歸田。
海屋銀爲棟，雲車電作鞭。
倘遇鸞將鶴，誰論貂與蟬。
萊洲頻度淺，桃實幾成圓。
寄言飛鳧舃，歲[晏]同聯翩。